Xellug: Miguela Xuereb / Lemin: Luke Zerafa  Il-Ministru għall-Edukazzjoni Justyne Caruana qalet li kienet deċiżjoni iebsa ħafna li jingħalqu l-iskejjel, filwaqt li l-Kelliem tal-Oppożizzjoni għall-Edukazzjoni Clyde Puli qal li s-sitwazzjoni tal-edukazzjoni fil-pajjiż qiegħda fi kriżi, għax ma tgħallimna xejn minn meta ngħalqu l-iskejjel is-sena l-oħra. Dan intqal waqt dibattitu politiku fil-Parlament dalgħodu dwar il-miżuri restrittivi ġodda li tħabbru lbieraħ fil-ġlieda kontra l-Covid-19. Il-Prim Ministru Robert Abela qal li d-deċiżjoni li mit-Tnejn li ġej jingħalqu l-iskejjel kienet l-iżjed waħda diffiċli li kellu jieħu l-Gvern. Min-naħa tagħha l-Ministru qalet li għandna napprezzaw kif minkejja li Malta hi l-iċken pajjiż fl-Unjoni Ewropea, "irnexxielna nżommu l-iskejjel miftuħin sakemm kien possibbli." Qalet li din id-deċiżjoni ttieħdet wara diskussjonijiet mal-unjin tal-għalliema (MUT) u ma' partijiet konċernati oħra. Stqarret li l-akbar kisba kienet it-tagħlim online iżda hemm bżonn iżjed investiment u ħidma biex dan ikun verament tagħlim ta' kwalità. Qalet ukoll li l-Gvern qed jevalwa s-sitwazzjoni tal-Year 11s u l-Year 13s u dawk li qegħdin jagħmlu l-eżamijiet tal-Mocks. Temmet tgħid li jeħtieġ li jaraw kif il-pandemija affettwat l-edukazzjoni tat-tfal billi tilfu parti mill-esperjenza edukattiva tagħhom. Id-dibattitu fil-Parlament Filmat: "Kellna nieħdu deċiżjonijiet li jaqsmulek qalbek imma konna dejjem trasparenti" – Il-PM "Ma tgħallimna xejn minn sena ilu" – Puli Min-naħa tiegħu, il-Kelliem tal-Oppożizzjoni għall-Edukazzjoni Clyde Puli semma kif il-pajjiż jinsab fi kriżi, u l-istess l-edukazzjoni, għax issa rġajna "back to square one," billi bil-miżuri l-ġodda, Malta spiċċat xi ftit jew wisq fl-istess sitwazzjoni li kienet sena ilu, iżda issa għandha ħafna iżjed każijiet attivi ta' Covid-19. Puli kkundanna l-mod kif donnu "ma tgħallimna xejn" mill-għeluq tal-iskejjel sena ilu, u kif il-Gvern ma preparax għall-eventwalità li jerġgħu jagħlqu l-iskejjel. Huwa semma wkoll kif ikkuntattjawh għalliema u ġenituri u qalulu li għad hemm skejjel li sal-lum, ħadd għadu ma tlaqqam fihom. L-iskejjel se jagħlqu nhar it-Tnejn li ġej u għandhom jerġgħu jiftħu fil-11 t'April, meta jintemmu l-vaganzi tal-Għid il-Kbir. Ilbieraħ Filmat: Il-PM iħabbar miżuri ġodda fosthom għeluq tal-iskejjel u ħwienet